LidanRubinov/Halacha-QA huggingface dataset:
שאלה: ספק מה ספרתי בספירת העומר: אני ספרתי תשעה ימים כאשר בפועל זה היה 10 ימים, למחרת ביום לא נזכרתי אך בבין השמשות נודע לי כי הייתי צריך לספור 10 (היום שחלף) ולכן מייד אמרתי ללא ברכה. כשבאתי לבדוק מה עושים ראיתי בספר של הרב אליעזר מלמד, פניני הלכה שאם דבר כזה קרה ממשיך לספור. מובא בקישור הבא: סעיף קטן 7 ציטוט "לדעת רוב הפוסקים, אפילו אם נזכר בבין השמשות וספר, בימים הבאים יוכל לספור ואף שבביה"ש יש ספק כפול אם יצא, שי"א שאין יוצאים בספירה שביום, ואפילו אם נאמר שיוצאים ביום, הרי ביה"ש הוא ספק יום ספק לילה הבא. מ"מ כיוון שאין וודאות שלא קיים את הספירה, יוכל לסמוך על דעת רוה"פ הסוברים שמצוות כל יום בפני עצמה, וימשיך לספור ועוד שביה"ש לפי מנהגנו, הוא יום גמור לשיטת ר"ת, וכך פסק בשו"ע או"ח רסא, ב, ואף שאין נוהגים כמותו, יש לצרפו לספק לקולא. ואמנם יש מחמירים למעשה, וכ"כ בכה"ח תפט, פג. אבל כאמור לרוה"פ ימשיך לספור אח"כ וכ"כ בשואל ומשיב, וביבי"א ח"ד או"ח מג, והלח"ב ו, ז. " אך לאחר זה התעורר בי ספק שיכול להיות שטעיתי וספרתי 9 הוא מכיוון שספרתי פעמיים 8, ועל כך עונה הרב אליעזר באותו הקישור כך, "כל הספקות ממשיך לספור מי שהתעורר לו ספק שמא שכח לספור יום אחד, יכול להמשיך לספור כי רק כאשר ברור ששכח לספור יום אחד חוששים לדעה שאינו יכול להמשיך לספור וכן מי ששכח לספור בלילה ונזכר וספר למחרת ביום, אע"פ שיש סוברים שאין יוצאים בספירה שביום, כיוון שיש סוברים שבדיעבד גם בספירת היום מקיימים את המצווה, בימים הבאים יוכל לספור " שאלתי היא: כאן יש לי פעמיים ספק האחת אולי ספרתי פעמיים 8 והשניה שנזכרתי 10 בבין השמשות (שגם זה פעמיים ספק כפי שמסביר הרב אליעזר מלמד) מה הדין לגבי? ומה הדין אם נזכרתי את ה 10 בבין השמשות רק סמוך לצאת הכוכבים ממש?
תשובה: נראה שאתה יכול להמשיך לספור יש להניח שהספק שהתעורר לך שמא ספרת פעמיים שמונה אינו ספק אמיתי ורק התלבטויותיך וספיקותיך גרמו לך להסתפק בזה. מצאנו דין דומה לכך בדין יעלה ויבוא שאדם שתכנן לומר יעלה ויבוא בתפילה ואחרי הרבה זמן התחיל להסתפק שמא הזכיר אינו חוזר ומתפלל וסומך על כך שעשה כפי שתכנן. נרה שגם אם הספק שספרת פעמיים שמונה הוא ספק אמיתי אפשר להמשיך לספור כיון שבכל ספק בפני עצמו אנחנו מקילים.
שאלה: כשרות הרבנות על שוקולד: אכלתי במזיד שוקולד עם הכשר הרבנות נצרת עלית והיה כתוב עליו חלב ישראל, האם מותר לאכול רק רבנות? והאם עברתי עבירה בנוגע לאכילת השוקולד שכבר אכלתי?
תשובה: אם יש כשרות, הרי שהמוצר כשר ולא עברת על שום דבר. מי שמקפיד לאכול רק מוצר מהדרין יחפש מוצרים עם הכשר עליו הוא מקפיד.
שאלה: מעשר כספים לשם קניית ספר לבית: האם ניתן להשתמש במעשר כספים בכדי לקנות ספר תורני לבית?
תשובה: במעשר כספים ניתן לקנות ספר לשימוש הרבים. אתה יכול לקנות את הספר ולאחר שתלמד בו תשים אותו בספרייה של בית כנסתוכד'.
שאלה: להסתפר בזמן ספירת העומר: אני הסתפרתי לפני העומר אבל גדל לי השיער ואינני יכול להמשיך כך ובמיוחד כשיש את יום העצמאות ואני לא מסודר לכבוד מאורע זה לכן שאלתי אלייך, האם מותר לההסתפר בראש חודש בזמן העומר? יש יום שבת הזה ראש חודש ולכן התשובה דחופה לי.(לידע כללי אני מבית ספרדי) או שיש יום מיוחד שניתן להסתפר בו בתקופה זו מראש.
תשובה: אין להסתפר בימי העומר גם לא בראש חודש. רצוי להסתפר מספיק קצר לפני פסח על מנת שהשיער לא יתארך ממש. אם מדובר בשיער שממש מפריע, אתה יכול להסתמך על דעת הרב ניסים, שהיה ראשון לציון, שמותר להסתפר ביום העצמאות עצמו.
שאלה: קניית חמץ מרשת מרכולים ששותפים בה יהודים: אני שליח בבי"ס בארה"ב. קנינו עוגיות חמץ מרשת מרכולים לאחר פסח, בדיעבד התברר שחלק מבעלי הרשת הם יהודים ולכן העוגיות הם בגדר "חמץ שעבר עליו הפסח". כשאנחנו קונים מוצרים לפעילויות אנחנו משלמים מכספנו ומגישים קבלות לביה"ס ומקבלים את כספנו בחזרה. האם אנחנו יכולים להחזיר את המוצרים לחנות? ואם לא, האם אנחנו יכולים לבקש את כספנו מביה"ס ואיננו עוברים על איסור הנאה מחמץ שעבר עליו הפסח? אשמח לתשובה מהירה
תשובה: החזירו את המוצרים לחנות.
שאלה: נטילת ידיים וברכות בבוקר: 1) אני מבקש מכבוד הרב לומר לי אם הסדר שלי נכון לפי הספרדים (בן איש חי וכו ): קם מהמיטה, אומר מודה אני, נוטל ידיים (על ימין, על שמאל, וכך 3 פעמים), הולך לשירותים, נוטל ידיים כמו קודם, מברך אשר יצר. 2) אם אני קם בבוקר רק לשירותים ושוב חוזר לישון, וקם למשל ב-9 או 10 שוב וזו הקימה שבה אני גם מתעורר ולא חוזר לישון. מה צריך לעשות בקימה הראשונה והזמנית (מודה אני? על נטילת ידיים? אשר יצר?) ומה בשנייה והסופית? (אשמח מאוד לתשובה מפורטת, זה מאוד מעיק עליי שאני לא יודע מה עושים בדיוק, ושאלתי באתר אחר וענו לי בכמה מילים, ולא הבנתי, אני מבקש לענות לי באריכות)
תשובה: 1. יש לומר מודה אני כבר במיטה. וכן יש לברך על נטילת ידיים לפני אשר יצר. 2. בפעם הראשונה יש לברך על נטילת ידים ואשר יצר. ובפעם השניה- אם אתה מתפנה, אחרי שתיטול ידיים תברך אשר יצר וברכות השחר. וראוי לברך ברכות השחר אחרי שתתלבש.
שאלה: סעודת מרעים בספירת העומר: האם מותר להזמין כמה חברות למסעדה בימי ספירת העומר כדי לחגוג יום הולדת? לא יהיו ריקודים, אך אני מניחה שתהיה מוזיקה שקטה ברקע, כנהוג בחלק מהמסעדות. במידה והמוזיקה תהווה בעיה, אם הסעודה תיערך מחוץ למסעדה (לשם המוזיקה כנראה לא תגיע כמעט), האם ניתן יהיה לקיים את הסעודה? מראש, ואודה לרב אם ייענה לפנייתי במהרה
תשובה: רק מוסיקה קצבית המתאימה לריקודים אסורה.
שאלה: שימוש בסקוצ  בשבת לשטיפת כלים: יש המשתמשים בשק תפוחי האדמה כסקוצ שבת. האם זה מותר?
תשובה: זה מפלסטיק, והיות ופלסטיק לא בולע זה מותר.
שאלה: התכלת אינה מעכבת את הלבן: הרב כתב שאם אין לחזן טלית עם תכלת - לא יברך עליה. ותמהני, הלא משנה מפורשת היא שהתכלת אינה מעכבת את הלבן? השאלה נשאלה בהמשך לשאלה "חזן שאין בנמצא טלית תכלת"
תשובה: בזמנינו שאפשר לשים תכלת וזו רק בעיה של כסף, אדם שיש לו כסף לשים תכלת והוא פשוט מתעצל להשיג תכלת אכן לא יברך על טלית לבן. אדם שאין לו כסף, יכול לברך על טלית לבן. בנוסף, מי שאינו מודע לכך שצריך לשים תכלת, יכול לברך על טלית לבן כמו שבירכו בכל הדורות.
שאלה: כשרות הרבנות -המשך השאלה הקודמת: האם יש לי עבירה למרות שאצלנו אוכלים בבית הכשרים טובים, אך אני לא רוצה לנהוג כמוהם, למרות שאימי גם אוכלת רבנות? השאלה נשאלה בהמשך לשאלה "כשרות הרבנות על שוקולד"
תשובה: אם יש כשרות, המוצר כשר ואין עבירה באכילתו.לגבי רמת ההידור, זה דבר שאתה צריך לברר עם הוריך ורבותיך.
שאלה: צפיה במשחקי ספורט בספירת העומר: האם מותר ללכת לראות משחק כדורסל במגרש בזמן ספירת העומר?
תשובה: כן, ספורט זה לא ממש שמחה.
שאלה: קידוש במקום סעודה על עוגה מקמח תפו"א: הרב בפסח מכינים ומוכרים עוגות מקמח תפו"א המחליפות את העוגות הרגילות. למי שלא אוכל שרויה אין אפשרות אף להכין בביתו עוגה מקמח מצה. האם ייתכן לומר שאפשר להחשיב אכילת עוגות כאלה לאחר קידוש כ"קידוש במקום סעודה", מכיון שהאדם מתייחס לזה כעוגה וכ"קביעות" כמו עוגה מקמח?
תשובה: לכתחילה לא נכון לעשות כך, יש דעה שצריך דווקא מזונות. דעת השלטי גיבורים היא שאפשר לעשות קידוש גם על פירות, ולפי שיטתו יהיה אפשר לצאת גם באכילת עוגות אלו. לכן מותר לסמוך על כך לקידוש במקום סעודה במאכל שאינו מזונות אבל רק בשעת הדחק שבדחק.
שאלה: בנושא תספורת בזמן העומר: אם לא הסתפרתי לפני חג הפסח ויש לי מלא שיער מותר לי להסתפר היום?
תשובה: תמתין ליום העצמאות ותסתפר באותו היום.
שאלה: תפילת שחרית במהלך נסיעה שהחלה בלילה: יצאתי לנסיעה ארוכה לפני עלות השחר, שעתידה להסתיים לאחר הנץ החמה. מתי עדיף לעצור ולהתפלל שחרית מיד עם עלות השחר או עם הנץ החמה? האם עדיף להמשיך לנסוע כדי לחפש תפילה במנין?
תשובה: תפילה במניין היא העדיפה ביותר. בעדיפות שנייה תפילה בנץ. היוצאים לדרך מותר להם להתפלל בזמן המותר להניח טלית ותפילין, שעה לפני הנץ. לחיילים, וכאשר אין וודאות שימצא מניין, עדיף להתפלל בזמן המוקדם ביותר, שעה לפני הנץ.
שאלה: נסיעה בשלושת השבועות: לכבוד הרב, האם אני יכולה לנסוע לחו"ל לבקר את אחי החולה בזמן שלושת השבועות (זמן בין המצרים)?
תשובה: מותר ליסוע לחוץ לארץ בזמן שלושת השבועות. אמנם יש להיזהר בימים אלו מלהיכנס למצבים שעלולים לבוא לידי סיכון, אולם כאן לא מדובר בטיול אלא בנסיעה רגילה לחו"ל ללא סיכונים מיותרים ולצורך מצוות ביקור חולים.  אמנם אם הדבר אפשרי כדאי ליסוע בחודש תמוז ולא בחודש אב שדיניו חמורים יותר   יש להעיר שגם על נסיעה לחוץ לארץ יש לשאול אם היא מותרת ולא רק על נסיעה בימי בין המיצרים, אולם למעשה לצורך ביקור אחיך החולה מותר לצאת לחו"ל  רפואה שלימה ובשורות טובות
שאלה: להקציף קצפת ביום טוב: האם מותר להקציף עם מערבל ידני קצפת בחג שני של פסח שלא חל בשבת?
תשובה: ביום טוב שלא חל בשבת, מותר להקציף בעזרת מערבל ידני.
שאלה: כתיבת תפילה יהודית בגלגלי תפילה בודהיסטים: רציתי לשאול, האם ניתן לכתוב תפילה יהודית בגלגלי תפילה בודהיסטים ואם כן, איזו תפילה מומלצת? ויום טוב
תשובה: אין לערב קודש בחול, ובמיוחד שגלגלים אלו מיועדים גם לעבודה זרה.
שאלה: אור במקרר בשבת: רציתי לספר לרב איך אנחנו עשינו במצב כזה. השארנו את הדלת פתוחה לרווחה, הוצאנו את כל התכולה של המקרר - כולל המדפים. בעלי נכנס לתוך המקרר, עזבנו את הדלת ונתנו לדלת להסגר עליו ולאחר שנסגרה בעלי בפנים לחץ על המתג של המנורה כדי שלא תדלק שוב ואז פתחנו לו (כמובן) והחזרנו הכל חזרה. האם זה ר מבחינה הלכתית? המתג לא מוקצה? השאלה נשאלה בהמשך לשאלה "כשנשאר אור במקרר"
תשובה: : לא ברור לי כיצד סגרתם את הדלת שגורמת לאור לכבות? האם יש מנגון אטומטי שסוגר את הדלת?
שאלה: סיכום דיני קטניות: האם הרב יוכל לסכם בקצרה את דיני קטניות?
תשובה: מצד עיקר הדין קטניות מותרות, וכך פוסקים הרמב"ם והשולחן ערוך, ורק חמץ אסור. יהודי אשכנז, כבר למעלה מ-800 שנה, החמירו לעצמם גם להימנע מאכילת קטניות. אחת מהסיבות, שגם מהם עושים קמח ועלולים לבשל גם קמח מחמשת המינים והוא יחמיץ. כמו כן,מאחר והיו מתבלבלים בגרעינים בינם לבין החיטה. מה כלול במנהג הקטניות? המהרש"ם, שהיה מגדולי הפוסקים בדור שאחרי ר' יצחק אלחנן, אומר שקטניות שבהכנתם לא באו במגע עם מים לא כלולים באיסור זה. גם שמן המופק מקטניות, אם הפיקו אותם ללא שכבשו אותם במים. כמו ההיתר שכתב הרב קוק על המפעל בבן שמן, לא כלול באיסור מאחר ולא בא במגע עם מים. נקודה שניה, שאמרו הרב פיינשטיין ועוד מגדולי הפוסקים, סוג קטנית שלא הייתה ידועה לקהילות שקיבלו עליהם את החומרא הזו לא כלולה באיסור קטנית. הוא דיבר על בוטנים, היום יש קינואה שמביאים מדרום אמריקה. זו לא הגדרה בוטנית אלא סוגים מסויימים, אלו אסרו ואלו לא אסרו. מסויה מפיקים שמן והוא יותר זול משמנים אחרים. ראשית, הוא הובא לאירופה לפני כ-200 שנה. הוא לא היה לפני הקהילות שקיבלו על עצמן את הגזירה לפני הרבה שנים. שנית, הפקת הסויה לא כלולה בכבישה במים. ולכן, אני חושב שאין איסור להשתמש בשמן סויה. בשאר השמנים צריכים לברר אם הם מפיקים את זה בכבישה יבישה. צריכים לכתוב בכל מוצר מה הוא מכיל ולא לכתוב רק לאוכלי קטניות, כי יש לפעמים רכיבים שאפשר לאכול. כשמתחתנים בין עדות שונות, האישה צריכה לנהוג כפי כמנהגי בעלה בין לקולא ובין לחומרא. כשמתארחים אצל הצד המקל בקטניות, אין לאכול קטניות אבל לא צריך להחמיר בכלים. כל העניין של פסח הוא לטפח את הצד המשפחתי, "שה לבית אבות", ולכן צריך להתארח ולבקר את הסבא וסבתא ואת הדודים ורק לא יאכל את מה שאסור לו.
שאלה: תספורת בזמן ספירת העומר: אם לא הסתפרתי עד ערב חג הפסח מותר לי להסתפר ביום העצמאות? ואם כן היכן מופיע פסק זה. השאלה נשאלה בהמשך לשאלה "בנושא תספורת בזמן העומר"
תשובה: אדם ששערו ארוך יש המקילים שיסתפר בימי הספירה. ביום העצמאות פסקו רבים שלא נוהגים מנהגי אבילות. אמנם יש אומרים שמה שניכר שהוא לצורך יום העצמאות יש להקל כמו מוסיקה, גילוח וכד' אולם תספורת שלא ניכרת כל כך אין להקל, אולם במקרה שלך ששערך ארוך ניכר הדבר שהתספורת היא לכבוד יום העצמאות. מלבד זאת דעת הראשל"צ הגר"י ניסים זצ"ל היתה להתיר בכל אופן את התספורת ביום העצמאות. מכל הנ"ל ברור ההיתר במקרה שלך. להבא יש לזכור להסתפר לפני הפסח הן מצד כבוד החג והן מצד ימי הספירה שלאחריו.
שאלה: מקורות לדיני זיבה קטנה וגדולה: לכבוד הרב, בימים אלו אני לומד דיני טומאה וטהרה ועלתה לי שאלה שאני לא מוצא לה תשובה ואשמח לעזרת הרב. בעניין המקור לזיבה קטנה וגדולה. בספר ויקרא פרק ט"ו פס כ"ה--ל נכתב המקור מן התורה לזיבה, אך נדמה שהתורה מציינת רק את דיני זיבה גדולה ואין תזכורת למושג זיבה קטנה. חיפשתי וראיתי שהמשנה עושה חילוק במסכת נידה בפרק י משנה ז, וכן הרמבם בהלכות איסורי ביאה פרק ו הלכות ז -י. שאלתי היא כזאת: האם ישנו מקור בתורה לדיני זיבה קטנה? מאין הגיעה החילוק בין זיבה גדולה לקטנה, והאם חכמים הם אלו שעשו את החילוק? במידה ואפשר לשאול- על סמך מה חכמים עשו את החילוק הנ"ל, האם מן התורה, מסורת, לימוד וכו? ו בשורות טובות,
תשובה: שמחתי לראות שאתה עוסק בהלכות חשובות אלו. יתן ה' ומתוך העיסוק בהלכות אלו נזכה לקיימם במלואם. באשר לשאלתך אודות מקור הדין של "זבה קטנה". אכן אין הדין מפורש בפסוקים, אבל למדוהו ח מן הפסוקים והרי זו סוגיה ערוכה במסכת נידה (עג ע"א וראה גם הוריות ד ע"א ותוס' שם). אצטט במסגרת זו את סיכום הדברים כפי שהוא מובא באנציקלפדיה תלמודית (כרך יא) ערך זבה, והרי הדברים: זבה קטנה. אשה שראתה דם בימי זיבתה - היינו בתוך אחד עשר ימי זיבה - יום אחד בלבד או שני ימים זה אחר זה נקראת זבה קטנה ונקראת שומרת יום כנגד יום. וכן שנינו: אין לי אלא הרואה שלשה שהיא זבה, מנין רואה שנים שתהא זבה, תלמוד לומר ימי זוב טמאתה כימי נדתה - וימי הם שנים (נידה עג ע"א)- מנין לרואה יום אחד שתהא זבה תלמוד לומר כל ימי זוב. ומנין שהיא משמרת יום אחד, תלמוד לומר טמא יהיה, יכול כשם שמשמרת אחד לאחד כך תשמור שבעה לשנים, ודין הוא ומה הזב שאינו סופר אחד לאחד - שזב בעל ראייה אחת טובל בו ביום - סופר שבעה לשנים, זבה שהיא סופרת אחד לאחד אינו דין שתספור שבעה לשנים, תלמוד לומר יהיה לה אין לה אלא יום אחד. ר' אלעזר בן עזריה אומר כל דיני אחד עשר יום שבין נדה לנדה הם הלכה למשה מסיני. שנזכה להרבות עוד ועוד קדושה וטהרה.
שאלה: תספורת בספירת העומר לפני ראש חודש אייר: הרב לאשתי מאד מפריע שאני לא מסופר. האם אפשר להקל ולהסתפר בימים אלו (לפני ר"ח אייר)?
תשובה: אם אתה נוהג את מנהגי האבלות עד לל"ג בעומר, אינך יכול להסתפר בימים אלו. אם הדבר מאוד מפריע לאשתך, ביום העצמאות יש מקילים גם להסתפר ולא רק להתגלח.
שאלה: הכשר למשכך כאבים: ראיתי שהרב ענה שמותר שתרופות שאין להם טען ובולעים אותם אינן צריכות הכשר. שאלתי היא, האם גם משכך כאבים נכלל בזה או שכיון שאינו מרפא אינו נחשב בתרופה? והאם זה תקף כאשר יש משכך כאבים אחר עם הכשר אלא שהוא קצת פחות טוב? מדובר גם בכאב חום רגילים לא באיזה משהו חזק במיוחד.
תשובה: גם משכך כאבים מותר.
שאלה: קבלת שכר כל מעשה שאינו מוסרי: האם מבחינה הלכתית, מי שעבד בעבודה שאינה מוסרית, למשל, יצירת סרטים שאינם צנועים ולאחר זמן חזר בתשובה, האם יכול להמשיך לקבל שכר תמלוגים בונוסים על שימוש בעבודתו?
תשובה: השכר עצמו לא אסור אך ראוי לתת חלק הגון ממנו לצדקה.
שאלה: פדיון שבויים על פי ההלכה: האזנתי לדברי הרב בעניין פדיון שבויים והבנתי שהרב פסק כתירוץ התוס שאשתו כגופו כן חייל למדינה, האם גם שאר תירוצי התוס להלכה, שבמקום סכנת נפשות פודין יתר על כדי דמיהן, או בת"ח שבוי?
תשובה: לא התייחסתי לנושאים אחרים.
שאלה: לדווח על עובדים שמרמים בשעות עבודה: אני עובד במקום עבודה מאוד מיוחד וערכי. מצווה על אמירת אמת, תוך מתן חו"ד לבית משפט בעניינם של אנשים שעברו על החוק. השבוע שמתי ליבי לתופעה חמורה ששתיים מהקולגות שלי נוהגות להחתים אחת לשנייה כרטיסי עובד. האחת אף מגדילה לעשות ולא מגיעה לעבודה כלל, לעיתים, ונרשם לה יום עבודה מלא. מדובר בעובדת אשר מתמחה בתחום של עבריניי מרמה. העובדת השנייה, בעבר היה סיפור איתה שגנבה מקשיש אצלו עבדה, אך התיק נסגר והיא שכנעה את מעסיקי להעסיקה. כיום אני לא בטוחה שהגניבה לא היתה, ושהיא לא עושה דברים חמורים יותר, כגון: שוחד וכו. אני חש גועל ודחייה מהם, וחושב שהם לא יכולות לעבוד במקום כזה. אני שוקל לפנות לממונים עליי ולדווח או לגוף גדול יותר בנציבות, אולי בעילום שם. מה לפי ההלכה עליי לעשות? אודה על תשובתכם בהקדם.
תשובה: לפני הודעתך לממונים שלח מכתב אנונימי לחשודות שאם תמשכנה בדרכן תיאלץ לדווח על כך לממונים.
שאלה: כהנים ובית קברות: אני כהן, האם מותר לי להיכנס לבית קברות ומחנות השמדה בפולין?
תשובה: צריך לברר את המציאות שם - אם יש חשש שיש במחנות קברים, אבל לכאורה נראה שיהיה מותר. הנאצים שרפו את הגופות וקברו את האפר במקום אחר, לכן יש חשש רחוק שבמקום שתדרוך יהיה קבר. כדאי לבדוק את הנושא עם אדם שעובד שם ובקיא איפה יש חשש לקברים היכן שדורכים.
שאלה: עבודת ה  בעולם הזה: לכבוד הרב! יש לי שתי בעיות שמקשות עליי בעבודת ה : 1. אנו אמורים לעבוד את ה ככל יכולתנו, אולם כיצד ניתן לעשות זאת כשאנו חיים בעוה"ז כבשר ודם ואין לנו אפשרות להרגיש אפילו מעט מהנועם של העוה"ב? איך ניתן לחיות בעוה"ז הרבה שנים בעבודת ה מאומצת כשאנו לא רואים את פרי עמלנו? 2. קשה לי להבין את העניין שהקב"ה סובל כשרע לעמ"י ("עמו אנוכי בצרה", גלות השכינה), אני מרגיש שאנו חיים במעין משחק שהרי הקב"ה תמיד יכול לגאול את עצמו, ולכן קשה לי לעבוד את ה מכל הלב. אשמח לקבל גם מקורות כדי שאוכל להעמיק
תשובה: 1. אדם שיודע כמה גדול ערכה של תורה שמח ומאושר בקיומה, כשם שמי שמציל חיי אדם שמח גם אם לא יקבל שום תגמול, וכל גמול על זה יקטן בעיניו ביחס לגודל המעשה. וכך אמרו ח בפרקי אבות כי יפה שעה אחת של תשובה ומעשים טובים מכל חיי העולם הבא. 2. כשם שאב ואם סובלים כשילדם סובל ממורה שמעניש אותו על מעשיו והם אינם מוציאים אותו מבית הספר, כי יודעים הם שבמשך הזמן הוא עתיד להגיע בזכות הלימוד למעלה גדולה למרות העונשים והסבל העוברים עליו.
שאלה: נטילת ידיים לקטנים: רציתי בבקשה לדעת מה הדעות השונות בפוסקים לגבי נטילת ידיים לקטנים: א. מאיזה גיל חייבים ליטול ידיים לקטנים? ב. מאיזה גיל ראוי ליטול להם ידיים? ג. האם חייבים ליטול להם ידיים מיד כשהם קמים או שאפשר אחרי כמה זמן? ד. מאיזה גיל אם נגעו באוכל בלי נטילה, צריך לשטוף את האוכל שלוש פעמים?
תשובה: א. חיוב הילדים במצוות בהתאם להתפתחותם, כך מחנכים אותם בכול המצוות בין לנטילת ידים בבוקר בין נטילת ידים לסעודה. ולכן מגיל 3-4 ראוי לחנכם. ב.התשובה בא'. ג. ראוי לחנכם מיד בהשכמה כאשר קמים בבוקר נוטלים ידים. ד.מגיל 3. עד כאן לפי עיקר ההלכה אך, לדעת הבן איש חי פרשת תולדות הלכה י - אף יונקים יש עניין ליטול ידיהם,הן משום שנוגעים באוכלים והן משום לגדלם בקדושה. העיקר לגדל את הילדים בשמחה לעבודת ה'.
שאלה: לענות אמן על ברכת ילד: א. שתיתי כוס מים בזמן שתיית רביעית ובירכתי ברכה אחרונה. אחרי שבירכתי אמר לי חבר שכבר בירכתי לפני רגע ברכה אחרונה ובעצם עכשיו בירכתי בפעם השניה. הייתי ממש בהפתעה כי בשום אופן לא הצלחתי להיזכר שכבר בירכתי. ורציתי לשאול, האם זה נקרא שעברתי עבירה של ברכה לבטלה? הרי ממש לא זכרתי שבירכתי אז אולי זה בגדר אונס? ואם בכ"ז זו עבירה, איך לחזור בתשובה? ב. מאיזה גיל של ילד צריך לענות אחרי ברכתו אמן, והאם לפני גיל זה אסור לענות או שרק אין חובה?
תשובה: 1. אם לא זכרת זה אונס ולא עבירה. 2. מגיל שילד שומר על נקיו גופו וגם מבין מה שאומר. (בדרך כלל גיל 5)
שאלה: שטרות של מדינה זרה הם מוקצה?: מצאתי פה תשובה שלירות ובולים אינם מוקצה (הרב דב ליאור). ברצוני להמשיך ולשאול - האם מטבעות שנמצאים בשימוש במדינה זרה (כגון: דולרים וכו ) הם מוקצה בשבת? בני אספן ומבקש להסתכל בהם ולהראותם בשבת. השאלה נשאלה בהמשך לשאלה "נגיעה בלירות בשבת"
תשובה: כסף הוא מוקצה. כסף שיצא משימוש, כמו לירות, ומישהו אוסף אותם, מותר לגעת בו בשבת. אבל בדולר אפשר להשתמש בארץ ודינו יהיה כמו שטר של 100 ש"ח, והוא יהיה מוקצה. דולר מלפני הרבה שנים שכבר יצא משימוש ואדם שומר אותו כמזכרת, מותר לגעת בו בשבת.
שאלה: החובה ללמד את ילדנו מקצועות שיוכל להתפרנס: רציתי לשאול את כבוד הרב, האם לימוד אנגלית אינו מוגדר כלימוד מקצוע וממילא יהיה מותר לרדת לחו"ל בשביל זה? וכן רציתי לשאול, מדוע היום לא דואגים ללמד מקצוע את הילד מקצוע הרי זה דבר שחובת הבן על האב? השאלה נשאלה בהמשך לשאלה "יציאה מהארץ לצורך לימוד אנגלית"
תשובה: אנגלית זו שפה שנלמדת בארץ ויש בארץ הרבה דוברי אנגלית שאפשר לדבר איתם, אין הצדקה לצאת בשביל כך מהארץ, רק לדבר שיש בו הכרח.
שאלה: סידור קרוע עם כתב דהוי: יש לי סידור שחלק מהכתב בו דהה, והוא גם קצת קרוע. האם מותר להשתמש בו? ואם כן, האם ניתן לתקנו ע"י הדבקת העמודים וחיזוק האותיות שדהו?
תשובה: מותר לתקן אותו. אם זה מורכב, אפשר גם לשים אותו בגניזה.
שאלה: כשרות חומצת לימון לפסח: חתני ישב אצלנו בפסח לארוחה ולא רצה מזון שהשתמשתי בחומץ או מיץ לימון, אינני זוכרת, בגלל שהיה כתוב על המוצרים הכלולים במיץ הטבעי - חומצת לימון. היש אמת בקביעתו?
תשובה: וברכת ד' יש בארץ שתי חומצות לימון. יש אחת שהיא עשויה משעורה לאחר תהליכים מורכבים ומסובכים, ולא ניתן להכיר כלל את חומר יסוד. ויש סוג שהוא עשוי משרשי עצים שאין בו בעיות בפסח (נעשה בחו"ל). נחלקו הפוסקים לעניין החומצת לימון הראשונה, האם יש חשש בפסח. לגבי הסוג השני אין חשש (רוב המיצים ותמציות עשויות מהחומצה שנעשית משרשי העצים). על כן השאלה היא איזה סוג חומצה היה לכם יתכן שהיה לכם סוג חומצות לימון שאין עליו ספקות כלל. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: לעלות לארץ בתשעת הימים: אנו רוצים לעלות משווייץ לארץ, והתקופה הכי מתאימה בשבילנו היא סוף יולי. הבעיה היא שזה יוצא בדיוק בתשעת הימים. האם יש בעיה לעבור בתשעת הימים? אם כן, האם האופציה הבאה יותר טובה: לטוס לארץ בתשעת הימים, להישאר אצל ההורים עד אחרי תשעה באב, ואז להיכנס לדירה החדשה? האם מותר לנקות ולהכין את הדירה החדשה בתשעת הימים?
תשובה: אין תיקון גדול יותר לחורבן מאשר עליה ארצה בימים אלו. הבעיה היא רק הדירה החדשה. אך אני מניח שתיקנו אותה לפני כן וגם תציידו אותה לפני כן, אם כן, אינכם מחדשים אותה בתשעת הימים ורק תיכנסו אליה בתשעת הימים, מכיוון שעליתם ארצה ואין לכם מקום אחר מותר לכם להיכנס לדירה אך תשתמשו רק בדברים ההכרחיים.
שאלה: לגבות תוספת הוצאות מחוב שלא שולם: הרב אדם רכש ממני לפני שנה סחורה שסופקה לו תמורת 2 שיקים דחויים שבסופו של דבר חזרו. אני רודף אחריו שישלם לי השיקים שחזרו למעלה מ-10 חודשים והוא דוחה אותי בקש, יצא לי להגיע אליו עשרות פעמים, ומאות שיחות טלפון, והוא אחת לכמה חודשים זורק לי כמה שקלים. האם מותר לי לגבות ממנו יותר מהקרן על כל הטרחה והצער, הוצאות דלק, זמן וטלפונים שאני נאלץ לחזר אחריו במשך כל התקופה הזאת? מדובר על סכום של 2000 שקל. הוא שילם לי כבר חצי.
תשובה: אם אתה מגדיר לו במפורש שאתה גובה זאת כפיצוי על הגרמות וההפסדים שגרם לך, מותר.
שאלה: ברכה על פרי שנשתנה צורתו: מהו העיקרון המנחה בברכת הפרות ותוצריהם, מטרת גידולו ואז לא משנה איך זה נראה בסוף, כגון: פרות למיץ (הדרים ורימונים), קקאו לשוקלד ותירס לפופקרן, וברכתם תהיה כמו הברכה על הפרי עצמו או שבשלב האכילה עדיין צריך להכיר את הפרי המקורי ואז רק פרות כמו קשיו ושלווה, שגם נטעו בשביל זה וגם ניכרים בסוף תהיה ברכתם כמו הפרי המקורי?
תשובה: אם מזהים את הפרי אחרי שינויו, ברכתו נשארת במקומה.
שאלה: מעביד שמוריד ללא סיבה במשכורת: אנו עובדות אצל מעסיק פרטי. בתחילת העבודה סוכם גובה השכר אותו אנו נקבל בכל חודש אך לצערנו המעסיק הזה בכל חודש מקזז מהמשכר סכום כל שהוא ללא סיבה (לא ימי העדרות או ימי מחלה). האם צריך לקבל את זה או להאמין שכך נגזר לי משמיים שאני אקבל או שזה גזל? נא תשובה דחוף שבוע טוב וחודש טוב
תשובה: אם אכן המעסיק אינו עומד בהתחיבויותיו יש לברר את הענין מולו ואם זה אינו מועיל יש לתובעו בבית דין לממונות הפרוסים ברחבי הארץ. כדאי לברר ברשת את דרך הפניה אליהם. בתי דין אלו יעילים וזריזים. אין סיבה לוותר למעסיק. בהצלחה
שאלה: דבר שטיבולו במשקה: כבוד הרב רשם לעניין דבר שטיבולו במשקה כי רוב הפוסקים סוברים שלא נוטלים ידיים. ידוע שמרן בשו"ע פסק שגם בזמן הזה יש ליטול ידיים, וכך גם ראיתי שהגר"ע יוסף פוסק, הרב יעקב יוסף ועוד. יתרה מזאת בהלכות פסח ראיתי שהט"ז קורא תיגר על כל אלה שכל השנה לא מקפידים ליטול ידיים בדבר שטיבולו במשקה. הבנתי שהתוספות מקילים בזמננו אבל רוב הפוסקים קובעים שיש ליטול ידיים גם בדבר שטיבולו במשקה. האם הרב יכול להפנות אותי לפוסקים שקובעים שבימינו אין צורך ליטול ידיים? האם יש הפרש בכך בין ספרדים ואשכנזים? מראש השאלה נשאלה בהמשך לשאלה "הסרת טבעות לפני נטילת ידיים"
תשובה: בסימן קנח באורח חיים מדובר על הנושא של מאכל שטיבולו במשקה. אכן יש מחלוקת האם בזמננו צריך ליטול או שכיוון שממלא אנו טמאים לא צריך ליטול על דבר שטיבולו במשקה. בליל הסדר, לפי כל השיטות נוטלים ידיים לפני אכילת כרפס, כיוון שבליל הסדר אנו נוהגים כמו בזמן שבית המקדש היה קיים, וכמובן שבזמן שנוהגים בדיני טומאה וטהרה נוטלים ידיים על דבר שטיבולו במשקה. למעשה, במשך השנה אנו נוהגים כאותם שיטות שלא צריך נטילה על דבר שטיבולו במשקה בימינו.
שאלה: להתחיל לאכול אבקת חלב נכרי: ראיתי שהרב פוסק שאבקת חלב נוכרי מותרת ואני משתדל ללכת לפי פסקים של הרב. אבא שלי לא אוכל אבקת חלב נוכרי, האם זה כמו נדר שהרב פסק שלא צריך התרה כי חשבו שאסור מהדין? וישר כוח
תשובה: אם לא נהגת מצד עצמך ומרצונך לא לאכול אבקת חלב נוכרי, אין בזה נדר. הדין של "אל תיטוש תורת אמך"   זה מדובר בהנהגות של עדה. אבל מנהגים של אדם אחד, לדוגמא: אב שאומר תיקון חצות או קם ותיקין, אלו מנהגים יפים מאוד אך הם לא מחייבים את הבן אלא אם כן הוא נהג בהם מצד עצמו ומרצונו. הבן אינו מתחייב כאן מצד מנהגי אבות כי זה לא דין שחייבים לעשות כך. אבל במנהגי עדה, צריך לנהוג ע"פ המנהגים של העדה.
שאלה: יום העצמאות בבית אבלים: כיצד יש לנהוג בתפילות ביום העצמאות בבית האבל?
תשובה: ביום, כמו בחנוכה, בזמן אמירת ההלל האבל יוצא לחדר אחר. בלילה, כמו בליל שבת, האבל לא יכול להשתתף בקטעי שירה, כגון: "זה היום עשה ה' ", ובזמן השירה עליו להיות בחדר אחר. יתר דיני האבלות נוהגים כרגיל כמו בחנוכה.
שאלה: כשרות עופות בהכשר הרבנות שאלת המשך: לכבוד הרב חגי בר גיורא שליט"א (הרבנות הראשית לישראל) בהמשך לשאלתי בענין כשרות עופות: כמובן שגם לי חרה מאוד העניין של הוצאת לעז על הכשרי הרבנות. אך לעצם העניין האם ידוע לכבוד הרב מה מקובל בהכשרי הרבנויות בשחיטת עופות? האם בודקים את צומת הגידים והריאה לפחות בבדיקה מדגמית ואז כמובן שלא קיים החשש הנ"ל או שמא לא בודקים בכלל אלא אם כן יש חשש או ידיעה מיוחדת לגבי משלוח ספציפי. וכן מה ההבדל בן כשר למהדרין בהשגחת הרבנות או כשר סתם לגבי בדיקות אלו אוח ענינים אחרים בכשרות העופות. אודה לכבוד הרב על תשובתו. השאלה נשאלה בהמשך לשאלה "כשרות עופות בהכשר הרבנות"
תשובה: ב"ה שלו-ם וברכה בכשרות מהדרין של הרבנות עושים בדיקה מדגמית וכן ממששים את כל הריאות וצומת הגידים. ההבדל בין מהדרין לכשרות רגילה הוא בקצב השחיטה והחלפת השוחטים. הרב חגי בר גיורא
שאלה: סיכום דיני ברכת האילנות: על איזו סוג עצים מברכים ברכת האילנות? האם הם חייבים להיות עצי פרי עם פירות? האם מותר לברך על עצי עורלה? האם נשים חייבות בברכת האילנות? האם אפשר לברך ברכת האילנות בשבת?
תשובה: לכתחילה יש לברך על שני אילנות פרי. עדיף לברך בציבור, שברוב עם הדרת מלך, לכן, יש עניין שאחד יברך ויוציא אחרים ידי חובה. אמנם אין חובה למניין ואפילו יחיד צריך לברך. אדם צריך לברך ברכת הודאה על הטבע היפה ועל מה שהבורא ברא. יש לברך לאו דווקא בחודש ניסן. קבעו בחודש ניסן על פי הפריחה בארץ ישראל אבל אפשר להקדים או לאחר. צריך לברך בשלב הלבלוב והפריחה. אם יש פירות שראויים לאכילה הוא הפסיד את הברכה. גם על עצי עורלה אפשר לברך. אלו ברכות השבח וגם נשים חייבות. מי שברך וגילה שהעץ לא מלבלב, זו ברכה לבטלה והוא צריך לחזור ולברך שוב על עצים פורחים. אפשר לברך גם בשבת.
שאלה: לימוד תורה בלכתך בדרך : לכבוד הרב דוד חי הכהן שליט"א אני משתדל ללמוד תורה גם בחזרתי מהתפילה בדרכי לביתי תוך כדי הליכה. לצערי אזור המדרכות מלוכלך מצרכי כלבים, לכן אני הולך בזהירות בכביש צמוד למכוניות החנות ולומד בצורה הזו. האם ישנה בעייה ללכת בצורה הזו משום מראית עין, ואיך מומלץ לנהוג?
תשובה: אין צורך להרחיק מצואת כלבים אלא אם כן יש בה ריח רע מאוד, אך בדרך כלל אין צורך בהרחקה ואין צורך להסתכן בהליכה ליד מכוניות.